Politieke verdelingslyne in VSA verhard verderDonald Trump en Hillary Clinton Die Yuengling-bierbrouery, in Pennsylvanië in die VSA, is die oudste bierbrouery in dié land. Die eienaar van die brouery, Richard Yuengling, se onlangse besluit om sy steun aan Donald Trump in die Amerikaanse verkiesing toe te sê, veroorsaak nou dat ŉ volskaalse veldtog teen sy brouery gevoer word. Nadat ŉ linkse drukgroep onlangs begin het om kroeë en ander afsetgebiede, waar Yuengling se bier verkoop word, te teiken, het talle instellings reeds besluit om die verkope van dié bier te staak. Die kitskosmaatskappy, Chick-fil-a, was die afgelope paar jaar self die teiken van ŉ boikotaksie, nadat die uitvoerende hoof van dié familie-onderneming homself gedurende 2012 teen die wettiging van huwelike tussen persone van dieselfde geslag uitgespreek het. Vroeër vanjaar het die burgemeester van New York inwoners van dié stad versoek om die restaurantgroep te boikot. Wat met Yuengling en Chick-fil-a in die VSA gebeur het, is nie geïsoleerde voorvalle nie. Verskeie drukgroepe regoor Amerika is toenemend besig om ondernemings waarvan die eienaars hulself by spesifieke politieke partye, leiers of selfs net beleidstandpunte en waardes skaar, te identifiseer en dan veldtogte teen hulle te voer. Die rede hiervoor is die toenemende politieke onverdraagsaamheid veral teenoor konserwatiewe sakelui. Politieke aktivisme in die VSA neem die afgelope paar jaar toenemend ŉ nare karakter aan soos wat elke individu en instelling, wat nie met ŉ bepaalde groep se standpunte saamstem nie, geïdentifiseer en verneder word. Daar bestaan vandag webbladsye waarop mense met spesifieke standpunte kan gaan kyk watter ondernemings om te steun en watter ondernemings om te boikot. Die tradisionele verdeling tussen liberale en konserwatiewe Amerikaners word tans so ver gevoer dat die harde verdelingslyne deurgevoer word tot op die vlak van jou keuse vir ŉ bier of vir ŉ wegneemete. Die idee van twee Amerika’s is lank reeds bekend. Die verdeling tussen Republikeine en Demokrate en tussen konserwatiewes en liberales bestaan reeds baie lank. Gedurende die grootste deel van die twintigste eeu kon Amerikaners egter daarin slaag om gereeld hul politieke verskille agter te laat wanneer dit nodig was. Deesdae lees ŉ mens egter in Amerikaanse koerante hoe families opgebreek en saketransaksies skipbreuk ly omdat mense met verskillende politieke standpunte nie meer daarin kan slaag om daardie verskille op die agtergrond te skuif wanneer dit nodig is nie. Vier jaar gelede het Mitt Romney, toe die Republikeinse Party se presidentskandidaat, tydens ŉ private fondsinsamelingsgeleentheid die opmerking gemaak dat 49% van Amerikaners nie vir hom sal stem nie, omdat hulle afhanklik is van die staat. Sy neerhalende opmerking, oor byna die helfte van die VSA se bevolking, was natuurlik naby aan feitelik korrek. Onlangs het Hillary Clinton gesê die helfte van Trump se ondersteuners s ŉ betreurenswaardige klomp. Dit sluit aan by talle ander neerhalende opmerkings van haar en haar veldtog teen Trump-ondersteuners. Volgende week se verkiesing in die VSA sal waarskynlik die harde skeidslyne net vererger. Die gevolge van hierdie harde verdeling tussen politieke pole sal oor die volgende paar jaar meer duidelik raak soos wat Trump of Clinton as president eerder die verskille sal beklemtoon as versag.